SL Uradni list Evropske unije L 170/87

IZVEDBENA UREDBA KOMISIJE (EU) 2017/1172

z dne 30. junija 2017

o spremembi Izvedbene uredbe (EU) št. 809/2014 glede kontrolnih ukrepov v zvezi s pridelovanjem konoplje

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 58(4) in člena 62(2)(e) Uredbe,

ob upoštevanju naslednjega:

(1) Pravila za preverjanje vsebnosti Δ9 tetrahidrokanabinola (v nadaljnjem besedilu: „vsebnost THC“) pri sortah konoplje so bila določena v členu 45 Izvedbene uredbe Komisije (EU) št. 809/2014 (2) in v Prilogi k navedeni uredbi. Zdi se, da je primerno, da se navedena pravila vključijo v Delegirano uredbo Komisije (EU) št. 639/2014 (3), kakor je bila spremenjena z Delegirano uredbo Komisije (EU) 2017/1155 (4). Zato bi bilo treba člen 45 Izvedbene Uredbe (EU) št. 809/2014 in Prilogo k navedeni uredbi črtati z učinkom od datuma začetka veljavnosti Delegirane uredbe (EU) 2017/1155.

(2) Pravila za določitev sort konoplje in preverjanje vsebnosti THC temeljijo na predpostavki, da se konoplja kot glavna kmetijska rastlina prideluje spomladi, vendar niso popolnoma primerna za konopljo, ki se prideluje kot naknadni posevek. Zlasti pa je datum 30. junij kot zadnji rok za predložitev uradnih etiket semen, določen v členu 17(7) Izvedbene uredbe (EU) št. 809/2014, prezgoden za konopljo, ki se prideluje kot naknadni posevek. Ker se je ta metoda pridelave izkazala za primerno za industrijsko konopljo in je skladna z okoljskimi zahtevami, bi morale države članice imeti možnost določitve poznejšega datuma za konopljo, ki se prideluje kot naknadni posevek, vendar ne pozneje kot 1. septembra.

(3) Izvedbeno uredbo (EU) št. 809/2014 bi bilo zato treba ustrezno spremeniti.

(4) Ukrepi iz te uredbe so v skladu z mnenjem Upravljalnega odbora za neposredna plačila –

SPREJELA NASLEDNJO UREDBO:

Člen 1

Izvedbena uredba (EU) št. 809/2014 se spremeni:

(1) v členu 17(7) se drugi pododstavek nadomesti z naslednjim: „Če se setev opravi po končnem roku za predložitev zbirne vloge, se etikete z odstopanjem od točke (c) iz prvega pododstavka predložijo najpozneje do 30. junija. Vendar se za konopljo, ki se prideluje kot naknadni posevek, etikete predložijo do datuma, ki ga določijo države članice, vendar najpozneje do 1. septembra. Kadar je treba etikete predložiti tudi drugim nacionalnim organom, lahko države članice določijo, da se navedene etikete vrnejo upravičencu potem, ko so bile predložene v skladu z navedeno točko. Vrnjene etikete se označijo kot uporabljene za vlogo.“;

(2) člen 45 se črta;

(3) Priloga se črta.

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 30. junija 2017 Za Komisijo Predsednik Jean-Claude JUNCKER

(1) UL L 347, 20.12.2013, str. 549.

(2) Izvedbena uredba Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (UL L 227, 31.7.2014, str. 69).

(3) Delegirana uredba Komisije (EU) št. 639/2014 z dne 11. marca 2014 o dopolnitvi Uredbe (EU) št. 1307/2013 Evropskega parlamenta in Sveta o vzpostavitvi pravil za neposredna plačila kmetom v podpornih shemah v okviru skupne kmetijske politike ter o spremembi Priloge X k navedeni uredbi (UL L 181, 20.6.2014, str. 1).

(4) Delegirana uredba Komisije (EU) 2017/1155 z dne 15. februarja 2017 o spremembi Delegirane uredbe (EU) št. 639/2014 glede kontrolnih ukrepov v zvezi s pridelovanjem konoplje, nekaterih določb o plačilu za zeleno komponento, plačila za mlade kmete, ki imajo nadzor nad pravno osebo, izračuna zneska podpore na enoto v okviru prostovoljne vezane podpore, delov plačilnih pravic in določenih zahtev v zvezi z uradnimi obvestili glede sheme enotnega plačila na površino in prostovoljne vezane podpore ter o spremembi Priloge X k Uredbi (EU) št. 1307/2013 Evropskega parlamenta in Sveta (UL L 167, 30.6.2017, str. 1).